Vanhat sketsisarjat ovat olleet kohun silmässä viime viikosta, kun Pirkka-Pekka Petelius pyysi anteeksi vanhaa sketsihahmoaan.

Kuvassa Rampe ja Naukkis Pulttibois-sarjasta. Tiedossa ei ole, että tutkintapyyntöjä olisi kohdistettu Rampe ja Naukkis -sketseihin. MAURI VUORINEN

Vanhat sketsisarjat nousivat tikunnokkaan viime viikolla, kun vihreiden kansanedustaja Pirkka-Pekka Petelius pyysi anteeksi hänen ja Aake Kallialan esittämiä saamelaishahmoja, ”Naima-Aslakia” ja ”Soikhiapäätä”.

Iltalehti käsitteli aihetta muun muassa tässä kirjoituksessa. Helsingin poliisi oli kertonut, että sille on tehty useita tutkintapyyntöjä, jotka koskevat ”julkaisuajankohdaltaan vanhempia tv-sarjoja”.

Nyt torstaina poliisi kertoi, että poliisi arvioi asioita kiihottamisena kansanryhmää vastaan. Asiassa ei kuitenkaan ole syytä epäillä rikosta. Poliisi oli saanut useita tutkintapyyntöjä marraskuun aikana muun muassa 1980–1990 -luvuilla esitetyistä tv-sarjoista.

– Tutkintapyynnöistä valtaosa on sisältänyt ainoastaan yleisluontoisen väitteen mahdollisen rikoksen tapahtumisesta, poliisi kertoo tiedotteessaan.

– Pelkkä väite rikoksesta ja väitettä koskevat olosuhteet eivät ole asianmukainen peruste esitutkinnan käynnistämiseksi tai edes laaja-alaisen aineiston viranomaislähtöiseen hankkimiseen ja tarkastamiseen asian esiselvityksessä.

Videoita tarkasteltu

Poliisi kertoo, että esiselvityksessä ei myöskään tullut ilmi, että kulttuurituotteissa täyttyisi kiihottamisrikoksen tunnusmerkistö.

– Asiassa on tarkasteltu eräitä videoleikkeitä siltä osin kuin ne on tutkintapyynnöissä konkreettisesti yksilöity, poliisi kertoo.

– Asiassa ei ole saatu selvitystä siitä, että kulttuurituotteita olisi käytetty osana jotakin muuta viitekehystä, joka yhdessä kulttuurituotteen kanssa herättäisi suvaitsemattomuutta, halveksuntaa tai jopa vihaa jotakin kiihottamisrikoskriminalisoinnilla suojattua vähemmistöä kohtaan. Näin ollen asiassa ei ole syytä epäillä rikosta, eikä esitutkintaa aloiteta.